વિનોદ ભટ્ટનું બાળપણ ગરીબીમાં વિત્યું હતું. એ કહેતા કે ગરીબી જીવવા માટેનું બળ આપે છે. વિનોદભાઈના શબ્દોમાં જ એમની વાત વાંચો ઃ હું જ્યારે નાનો હતો ત્યારે પરિવારની આર્થિક સ્થિતિ અત્યંત ખરાબ હતી. મહિનાના છેલ્લા દિવસોમાં તો પૂરતું ખાવા પણ મળે નહીં. અમે બાને કહીએ કે બા, બહુ ભૂખ લાગી છે એટલે એ પાપડ તળીને આપતી હતી. એ ચા સાથે પાપડના ટુકડા કરીને આપે. અમે એ ખાઈને પેટમાં પગ નાખીને સૂઈ જતા હતા. અમે એટલા નાના કે એવો વિચાર આવતો નહીં કે મા-બાપે શું ખાધું હશે?